Anholdelse i Vollsmose | TV 2 Fyn
Anholdelse i Vollsmose
Odense Politi anholdt tirsdag aften en 16-årig dreng fra Vollsmose. Drengen sigtes for trusler og vold under mandagens uroligheder i Vollsmose. Drengen fremstilles onsdag i grundlovsforhør med krav om fængsling.&nbsp;
16. maj 2001, kl. 10:36 Opdateret: 24. aug 2005, kl. 10:26 Bemærk: Artiklen er mere end 30 dage gammel
Odense Politi anholdt tirsdag aften en 16-årig dreng fra Vollsmose. Drengen sigtes for trusler og vold under mandagens uroligheder i Vollsmose. Drengen fremstilles onsdag i grundlovsforhør med krav om fængsling.
Tirsdag aften tilbageholdt Odense Politi tre personer fra bydelen Vollsmose, som politiet mistænker for at have deltaget i trusler og vold mandag aften.
En 14-årig dreng blev overgivet til de sociale myndigheder, mens en 15-årig dreng blev løsladt efter endt afhøring. Den 16-årig dreng sigtes for vold og trusler mod et vidne, og politiet forventer, at han vil blive fængslet onsdag.
Grundlovsforhør onsdag
Den 16-årige mistænkes for at have truet og udøvet vold mod en 12-årig dreng og hans familie. Den 12-årige havde 8. maj vidnet mod den 16-årige i en voldssag.
Drengen og hans familie blev mandag aften udsat for trusler og vold fra en stor gruppe unge indvandrere. Politiet blev tilkaldt, men ordensmagten fortrak, da de unge var i overtal. Senere forsøgte de unge at trænge ind i familiens lejlighed i Bøgeparken, men det lykkedes for politiet at få eskorteret familien ud fra Vollsmose.
Nu må familien se sig om efter et andet sted at bo, da den ikke længere tør vende tilbage til Vollsmose.
Den 16-årige dreng fremstilles onsdag kl 11.15 i grundlovsforhør, og politiet tager ingen chancer. Politiet møder talstærkt frem for at undgå ballade i retssalen. Ungdomsbanderne fra Vollsmose har tidligere lavet tumult i domhuset i Odense.
Politiet håber, at anholdelsen af den 16-årige dreng vil skabe ro i Bøgeparken.